Predsednik Srbije Aleksandar Vučić će Vladi Srbije predložiti da se donese zabrana izgradnje malih hidroelektrana u zaštićenim prirodnim područjima, pri čemu bi Srbija bila prva zemlja u Evropi koja je uradila tako nešto, rekao je danas profesor Ratko Ristić iz udruženja Odbranimo reke Stare planine.

Foto: FoNet/Nenad Đorđević

Ristić je, posle sastanka predstavnika tog udruženja sa Vučićem i ministrom energetike Aleksandrom Antićem, najavio i da će Vučić početkom novembra posetiti selo Rakita, gde se pravi MHE koja je izazvala nezadovoljstvo stanovništva i koja je „paradigma kršenja“ brojnih zakonskih propisa.

Predsednik će posetiti, tokom obilaska pirotskog okruga, i selo Temska, rekao je Ristić i istakao da je na sastanku sa Vučićem donet i zaključak da se pooštre procedure tokom kojih se stiču uslovi i mišljenja, odobravaju projekti i dokumentacija za MHE, kao i kontrola njihovog rada.

Potrebno je uraditi analizu šta je to urađeno u skladu sa zakonom, da li postoje sve dozvole, uslovi i saglasnosti, verujem da će biti obavljena kontrola onih objekata koji već u izgradnji i pronađeno rešenje u narednom periodu, rekao je Ristić.

Predsednik je dao podršku ideji da se napravi jedno kontrolno telo za te projekte, rekao je on.

Predsednik udruženja Aleksandar Jovanović Ćuta rekao je da je jedna od prvih stvari koja je rečena Vučiću, da njih niko za 2,5 godine niko nije hteo da primi, a da je poslednji sastanak bio sa ministrom Aleksandrom Antićem i ministrom Goranom Trivanom kada se rešavalo pitanje tunela do Zavojskog jezera.

Od tada je prošlo dve i po godine, nas niko nije primio. Prvo što je od nas čuo predsendik bilo je pitanje zašto niko sa nama ne želi da razgovara, institucije. Ovo nije mesto, mi smo ovaj problem mogli da rešimo do sada da su nas primili oni koji su nadležni, naglasio je Jovanović.

To je pitanje za njih, zašto ljude ne pozivaju na razgovor, zašto Vučić ovim mora da se bavi, upitao je Jovanović. Aleksandar Vučić je eksplicitno rekao da nema gradnje u zaštićenim područjima i da će to preporučiti Vladi, kroz Skupštinu da se to odmah zabranjauje, što se tiče nezabranjenih područja, prekontrolisaće se sve procedure, postojeće, one u toku gradnje, ovo je pozitivan sastanak sa kojeg imamo konretan rezultat, naglasio je Jovanović.

Pitao sam ga, rekao je Jovanović, zašto ne sme niko da dođe u Rakitu, jedini političar koji je došao u Rakitu je bugarski konzul. On je obećao da će doći u Rakitu početkom novembra i selo Temska koja je interesantna zbog toga što tamo živi mnogo ljudi i kako da ih zadržimo, kao što u takvim prostorima žive ljudi u Italiji i „vrte milijarde“, poručio je Jovanović.

Imamo dva rešenja da se vadi to đubre iz rakitske reke ili ima pravne države ili to ostaje i nema pravne države, rekao je on i preneo da je i Aleksandri Damjanović iz Ministarstva građevine rekao da pre nego što potpiše bilo kakvu dozvolu da se vidi da li je sve po zakonu.

Ako hoće država da rešava taj problem, ona može, inače ćemo imati Topli Do i Brus na sve strane, a to nikome ne treba i sa time se složio i Vučić, rekao je Jovanović.

Ministar rudarstva i energetike Aleksandar Antić rekao je da je razgovor bio konstruktivan, iskren i u razmeni argumenata se došlo do zajendičkih tačaka.

Mi čvrsto stojimo da hidropotencijali treba da se stave u funkciju proizvodnje električne energije, hidropotencijal je značaj u energiji, a takva hidroenergija ima najmanji negativan uticaj na klimatske promene u odnosu na sve ostale vidove energije, rekao je Antić.

To mora biti uređen sistem koji mora da vodi računa o zaštiti prirode, rekao je Antić i naglasio da duboko veruje da, ako se MHE grade u skladu sa pozitivnim propisima, imaju najmanji negativna uticaj na životnu sredinu. Srbija ukoliko zbarani izgradnju MHE u zaštićenim zonama biće prva zemlja u Evropi koja je tako nešto učinila, dodao je on. Antić je rekao da je Srbija skromno koristila svoje hidropotencijale.

Srbija je pravna država, moramo voditi računa i o imidžu prema investitorima i ne možemo se ponašati vaninstitucionalno, rekao je Antić koji je najavio da će inspekcije izaći i proveriti sve što se događalo u pojedinim slučajevima, proveriti dokumentaciju i ispunjenje uslova.

Ovaj sastanak kod predsednika je korak napred u približavanju stavova nadležnih ministarstava, stručnih institucija i nevladinog sektora, kako to treba urediti u budućem periodu, rekao je Antić.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se